

Værdiregelsæt og ordensregler

*Skolens værdiregelsæt og ordensregler sætter rammen for, hvordan vi gerne vil have, at eleverne og voksne omgås hinanden i de fællesskaber, skolen bygger på. Gennem skolens værdiregelsæt og ordensregler understøttes Varde Kommunes børnesyn* ***”Børn og unge gør det så godt som de kan”****.*

# VærdiregelsætPå Ansager Skole skal vi alle opleve skolen som et læringssted med høje forventninger, tilpassede udfordringer og positive relationer i et trygt læringsmiljø. Det betyder, at vi alle:

* viser hensyn og respekt over for hinanden.
* passer på skolens bygninger og inventar.
* drager omsorg for hinanden, så alle oplever tryghed og trivsel.
* møder hinanden med en omgangstone, der er karakteriseret ved tolerance og gensidig respekt.
* møder til tiden og er velforberedte til undervisningen.

# OrdensreglerOrdensreglerne bygger på skolens værdier og skal sikre en god og tryg skole for alle. Det betyder, at vi alle:

* viser hensyn og taler og skriver pænt til og om andre.
* har en god omgangstone, hvor krænkende og sårende bemærkninger ikke tolereres.
* rydder op efter os selv og behandler skolens inventar, bøger og computere respektfuldt.

Vi tolererer ikke mobning på Ansager Skole og der gribes ind øjeblikkeligt, hvis mobning konstateres. I tilfælde af sager om mobning henvises der til Ansager Skoles antimobbepolitik.



Mobiltelefoner er ikke tilladt i undervisningen, med mindre at det pædagogiske personale har givet specifik tilladelse hertil. Elevernes mobiltelefoner samles ind ved dagens start og opbevares aflåst ind til dagen afsluttes. Der henvises til skolens mobilpolitik.

Rygning i skoletiden er ikke tilladt for hverken elever eller voksne. Dette gælder ligeledes for e-cigaretter og indtagelsen af tyggetobak, snus mv.

Eleven skal rette sig efter de anvisninger, som lærere, pædagoger og andre voksne i skolen giver.

På Ansager Skole accepterer vi ikke vold og trusler. I den forbindelse bruger vi Socialstyrelsens definition på vold:

*” Vold er en handling eller trussel, der uanset formålet kan krænke en anden persons integritet, eller som skræmmer, smerter eller skader personen – uanset om personen er et barn eller en voksen. Volden kan have samme effekt på andre personer, der overværer eller overhører handlingen. Volden kan både være en bevidst handling eller en handling, der sker i affekt”*

**Hvis elever overtræder værdiregelsættet eller ordensreglerne:**

* Hvis elever overtræder værdiregelsættet, ordensreglerne eller i øvrigt almindelige normer for god opførsel, skal der iværksættes foranstaltninger i henhold til ”Bekendtgørelse om fremme af god orden i folkeskolen nr. 1951 af 11/12 2020”. Se bekendtgørelsen her: [Bekendtgørelse om fremme af god orden i folkeskolen (retsinformation.dk)](https://www.retsinformation.dk/eli/lta/2020/1951)
* Hvis en elev forvolder skade på skolens ting, skal der altid være en konkret stillingtagen i hvert tilfælde. Hvis skaden sker enten som simpel eller grov uagtsomhed eller forsætligt, er eleven ansvarlig og kan afkræves erstatning. I henhold til ”Lov om hæftelse for børns erstatningsansvar” <https://www.retsinformation.dk/Forms/R0710.aspx?id=192382> kan krav også rettes mod den/de, der har forældremyndigheden. Som forældre skal man være opmærksomme på, at Varde Kommune ikke har en ansvarsforsikring for elever.

**Implementering af princippet:**

1. Skolelederen drøfter princippet løbende med medarbejdere og bestyrelse
2. Skolelederen formidler princippet til forældre, elever og medarbejdere.
3. Skolelederen implementerer princippet.
4. Skolebestyrelsen fører tilsyn med, hvordan skolen efterlever princippet.

**Princippet er revideret og godkendt på skolebestyrelsesmøde juni 2024**